**Ek mis interaksie met maats/my portuur**

In ons beplanning vir 2020 kon nie een van ons ooit voorsien het dat sosiale distansiëring ’n kerndeel van ons lewens en skakeling met ander sou word nie. Nogtans moet ons tussen “fisiese distansiëring” en “sosiale distansiëring” onderskei. Hoewel aanlyn leer op ’n fisiese afstand van dosente, klasmaats en selfs kampus plaasvind, impliseer dit nie noodwendig sosiale afstand óók nie.

Portuur- of sosiale interaksie hou bewese emosionele en sosiale voordele in. Boonop verryk dit jou akademiese en leerervaring, soos:

* om te kyk watter aantekeninge jou klasmaat langs jou gemaak het;
* om met ’n klasmaat te gesels oor iets wat jy nie in die klas verstaan het nie terwyl julle saam-saam die lesingsaal verlaat;
* om jou hand op te steek om ’n vraag te vra, of na ander se vrae en die daaropvolgende klasbespreking te luister;
* om deel te wees van ’n studie- of gespreksgroep met die oog op eksamenvoorbereiding of die voltooiing van opdragte; en
* om langs iemand in die biblioteek of studiesentrum te sit en moontlike eksamenvrae en antwoorde te bespreek.

Dink ’n bietjie na oor die volgende: Waarom het jy nie meer hierdie tipe interaksies nie? Wat verhoed dit?

Ja, ons nuwe omstandighede maak portuurinteraksie ’n bietjie moeiliker, maar stel gerus die volgende op die proef:

* Reël ’n paar oproepe of kletssessies ná klas om te gesels oor wat julle gehoor of geleer het.
* Stel ’n “klas-” of studierooster op saam met een of twee klasmaats om op dieselfde tyd deur die lesing te werk. As jy weet dat ander op dieselfde tyd met dieselfde werk besig is, kan dit jou dalk ook help motiveer.
* Reël gesamentlike blaaskanse om aanlyn sosiale interaksie te hê of werk te bespreek.
* Vorm ’n studiegroep om klasse, opdragte of eksamenvrae en -antwoorde te bespreek. Oorweeg byvoorbeeld video-oproepe of ’n WhatsApp-groep sodat jy kan vrae vra en met ander kan gesels.
* Waak egter deurgaans teen die risiko dat julle meer kuier as wat julle leer.

Benewens hierdie wenke om studiegerigte portuurinteraksie te herskep, onthou ook om:

* so ver moontlik met buitemuurse aktiwiteite voort te gaan (soos aanlyn fiksheidsklasse of regstreekse saamkooksessies); en
* tyd saam met vriende deur te bring (speletjiesaande, video-oproepe).

Probeer herskep die studie-ervaring wat jy voor Maart 2020 gehad het, dié keer net in die kuberruimte. Laat weet ons gerus watter van hierdie wenke vir jou werk. Kontak ons ook asseblief as jy enige vrae het.